BALTIJAS VĒNU KLĪNIKA

Kāju vēnu saslimšanas rada gan medicīniskas, gan kosmētiskas problēmas. To plašā izplatība ir veicinājusi strauju fleboloģijas (vēnu izpētes un ārstēšanas) nozares attīstību visā pasaulē, tai skaitā Latvijā. Vēnu varikoze ir viena no biežākajām saslimšanām, ar kurām slimo 26% sieviešu un 24% vīriešu. Mūsdienās civilizētajās pasaules valstīs komfortablos apstākļos dzīvojošiem cilvēkiem vecumā no 30 līdz 70 gadiem vēnu saslimšanas vērojamas gandrīz katram otrajam.

Pēdējās desmitgades laikā nozīmīgu vietu vēnu slimību ārstēšanā ieņēmušas modernās un mazinvazīvās metodes (EVLT, RFO,SVS un bioloģiskā līme vēnu slēgšanai). Kaut arī to pirmsākumi meklējami Vācijā un ASV, proporcionāli pret klasiskajām vēnu operācijām pasaulē, liels skaits mazinvazīvās un modernās vēnu operācijas tiek veiktas Latvijā, kur fleboloģijas nozare pakāpeniski ir attīstījusies pēdējo 15 gadu laikā. Latvijā „Veselības centrs 4” ar kāju vēnu ārstniecību sāka nodarboties jau 1999. gadā un dienas stacionārā vēnu operācijas tiek veiktas kopš 2000. gada.

Šobrīd Baltijas Vēnu klīnika ir lielākā un modernākā vēnu ārstniecības klīnika Baltijā. Tā tika izveidota pēc visaugstākajiem starptautiskajiem standartiem, balstoties uz citu valstu pieredzi, apvienojot vislabāko un izveidojot savu Latvijas modeli. Vienkopus vienā ārstniecības iestādē pieejama izvērsta vēnu diagnostika, ārstēšana, izmantojot visas šobrīd pasaulē pielietotās mūsdienīgās metodes un to kombinācijas.

Lai sasniegtu gaidīto rezultātu, izvēlētos pareizāko risinājumu un nodrošinātu terapijas efektivitāti, svarīgi veikt precīzu diagnostiku. Laikus veicot izmeklēšanu un uzsākot ārstēšanu, iespējams novērst slimības attīstīšanos, jo nereti ar neapbruņotu aci pirmās vēnu slimības pazīmes, kā arī slēptās varikozes formas manīt nevar. Latvijā ir iespēja veikt izvērstu, precīzu Dupleks ultrasonogrāfiju asinsvadiem, ar modernākajām Premium klases USG iekārtām, datortomogrāfisko flebogrāfiju, ko izmanto, lai izvērtētu dziļo vēnu trombozes plašumu. Ar citām izmeklēšanas metodēm iespējams dziļās vēnas apskatīt tikai segmentāri, bet, izmantojot datortomogrāfisko flebogrāfiju, iespējams redzēt visu dziļo vēnu sistēmu kopumā.

Baltijas vēnu klīnika piedāvā veikt vēnu diagnostiku:

precīza dupleks ultrasonogrāfija asinsvadiem, ar modernākajām Premium klases USG iekārtām, datortomogrāfiskā flebogrāfija, citas laboratoriskās, vizuālās un funkcionālās diagnostikas metodes.

Vislabāko rezultātu sasniegšanai, katram pacientam tiek piemeklēta piemērotākā ārstēšanas metode. Latvijā tiek pielietotas tādas metodes kā: endoluminālā vēnu lāzerķiruģija – EVLT, endoluminālā vēnu radiofrekvences ķirurģija - RFO, EVRF, kā arī endovenozā termiskā ablāzija ar tvaika mikroimpulsiem – SVS, endovenoza vēnu slēgšana ar bioloģisko līmi un skleroterapija. Pati jaunākā metode vēnu ārstēšanā ir endovenoza vēnu slēgšana ar bioloģisko līmi, kas ir absolūti nesāpīga, tā neatstāj nekādu kaitīgu iedarbību uz apkārtējiem audiem, to lietojot, nav nepieciešama tumenescentā anestēzija, nav nepieciešamas kompresijas zeķes, un pacients tūlīt pēc procedūras var atsākt savus ikdienas darbus.

Baltijas Vēnu klīnikā pārstāvētās vēnu operāciju metodes:

Vēnu lāzerķiruģija

Radiofrekvences ķirurģija

Tvaika mikroimpulsu ķirurģija

Vēnu slēgšana ar bioloģisko līmi

Skleroterapija (putu tehnikā)

Baltijas Vēnu klīnikā pasaules līmenī ir arī kosmētisko defektu ārstēšana - sīko asinsvadu slēgšana gan uz sejas, gan kājām (transkutānā lāzerterapija), kad tiek pielietoti Nd/Yag, Diožu un KTP lāzeri, kā arī virspusējās vēnas tiek slēgtas ar intensīvi pulsējošo gaismu. Termokoagulācija un transkutānā RF terapija - iespēja slēgt vissīkākos kapilārus. Skleroterapija putu un šķidruma tehnikā, kā arī ādas pigmentācijas seku likvidācija, ko izraisa vēnu mazspēja.